Rihanna

Lapsepõlv

Robyn Rihanna Fenty sündis Saint Michaelis, Barbadosel oma pere vanima lapsena. Tema vanemad on iiri-barbadose päritolu isa Ronald Fenty ning Guyanast pärit ema Monica Fenty. Rihannal on kaks nooremat venda Rorrey ja Rajad. Laulmist alustas Rihanna umbes seitsmeaastaselt.
Põhikooli ajal õppis Rihanna Charles F. Broome Memorial koolis, keskkoolis käis aga Combermere'i keskkoolis, kus moodustas 15-aastasena koos kahe klassikaaslasega bändi. 2004. aastal võitis ta Miss Combermere iludusvõistluse ja esines Colours of Combermere School Show'l, lauldes Mariah Carey lugu "Hero".
2003. aastal tutvustasid Rihanna sõbrad teda ja tema bändikaaslasi muusikaprodutsent Evan Rogersile, kes oli koos oma naisega Barbadosel puhkamas. Bänd tegi Rogersi jaoks prooviesinemise (mille kohta Rogers on hiljem öelnud, et "kohe kui Rihanna ruumi sisenes, oli tunne, et kaht teist tüdrukut ei ole olemaski."). Prooviesinemisel laulis Rihanna Destiny's Childi versiooni loost "Emotion". Järgmisel aastal reisis Rihanna koos emaga tihti Rogersi juurde Stamfordi, Connecticuti osariigis. Veidi pärast 16-aastaseks saamist kolis Rihanna USA-sse. Rogers ja tema kaasprodutsent ja -laulukirjutaja Carl Sturken aitasid Rihannal salvestada neljaloolise demo, mis saadeti erinevatele plaadifirmadele. Tema demo jõudis ka Def Jam plaadifirmasse, mille tolleaegne president Jay-Z Rihannaga ka plaadistamislepingu sõlmis.

"Music of the Sun"

Rihanna debüütalbum "Music of the Sun" ilmus 30. augustil 2005. Esimeseks singliks albumilt oli "Pon de Replay", mis ilmus 11. augustil 2005 ja jõudis nii USA Billboard Hot 100-s kui ka Suurbritannia singliedetabelis teisele kohale. Loo kirjutasid Carl Sturken ja Evan Rogers koos Rihannaga. Olenemata "Pon de Replay" edetabeliedust, hindas ajakiri Rolling Stone albumit ennast vaid 2,5 punktiga 5-st. Esimesel nädalal jõudis album Billboard 200-s 10. kohale, kuna seda müüdi 69 000 eksemplari. Kokku müüdi seda maailmas üle 2 miljoni eksemplari ja teenis RIAA-lt kuldplaadi staatuse USA-s müüdud 500 000 eksemplari eest. Et albumit edasi promoda, astus Rihanna Ameerika poplaulja Gwen Stefani turneel üles soojendusesinejana. Teine singel "If It's Lovin' That You Want" ei olnud nii edukas kui selle eelkäija, jõudes USA Billboard Hot 100-s 36. kohale ja Suurbritannia singliedetabelis 11. kohale. Kolmas singel "Let Me" ilmus ainult Jaapanis, kus jõudis edetabelites 8. kohale.

"A Girl Like Me"

Rihanna teine album "A Girl like Me" ilmus 2006. aasta aprillis, vähem kui kaheksa kuud pärast debüütalbumit. Esimesel müüginädalal jõudis album USA-s 5. ja Suurbritannias 4. kohale. Esimene singel "SOS" jõudis Billboard Hot 100-s esikohale, saades Rihanna esimeseks esikohahitiks selles edeabelis. Teine singel "Unfaithful" oli kirjutatud R&B laulja Ne-Yo poolt, Billboard Hot 100-s saavutas see lugu 6. koha. Kolmas singel "We Ride" ei olnud nii edukas eelnenud, kuid neljas singel "Break It Off" koos Sean Pauliga alustas edetabelis 52. kohalt, tõusis 10. ja lõpuks 9. kohale.
Rihanna tegi oma näitlejadebüüdi filmis "Bring It On: All or Nothing", mis ilmus DVD-l 8. augustil 2006.

"Good Girl Gone Bad"

Rihanna kolmas album "Good Girl Gone Bad" anti välja 5. juunil 2007, sellel teevad kaasa Jay-Z ja Ne-Yo. Esimene singel – "Umbrella" koos Jay-Zga – anti välja 29. märtsil 2007 ja see jõudis mitmetes riikides edetabelite tippu, näiteks Suurbritannia edetabelis troonis lugu järjest lausa 10 nädalat (viimatine sarnane saavutus aastast 1994, kui samas tabelis valitses 15 nädalat Wet Wet Weti singel "Love Is All Around"). Ajakirja Rolling Stone edetabelis "2007. aasta 100 parimat laulu" (100 Best Songs of 2007) on laul 3. kohal. Lugu oli produtseeritud Christopher "Tricky" Stewarti ja Terius "The-Dream" Nashi poolt.

Teine singel "Shut Up and Drive" saadeti raadiojaamadesse 5. juunil. Lugu debüteeris USA Billboard Hot 100-s 88. kohal, tõustes hiljem 15-ndaks.

Kolmas singel "Don't Stop The Music" jõudis Billboard Hot 100-s 3. kohale.

Neljas singel "Hate That I Love You" koos Ne-Yoga anti välja 21. augustil, Billboard Hot 100-s oli selle parim positsioon seitsmes.

Albumil tegi kaasa ka Justin Timberlake, kes kirjutas loo "Rehab".
Rihanna on albumi pealkirja kommenteerinud: "See (pealkiri) näitab, et olen nüüd oma enda peremees ja ei tee enam seda, mida teised tahavad. Ma ei ole enam süütu Rihanna, võtan rohkem riske. Juba siis kui soengut muutsin, tundsin, et see näitab inimestele, et ma ei püüa välja paista või olla keegi teine." 2008. aastal teenis album RIAA-lt 2,6 miljoni eksemplari müügi eest kahekordse plaatinaplaadi staatuse.
12. septembril 2007 algas Rihanna kontserditurnee "The Good Girl Gone Bad Tour", mille raames andis ta kontserte Ameerikas, Kanadas ja Euroopas.
Albumist ilmus ka kaheplaadiline deluxe versioon – esimene plaat albumi tavaversioon 3 lisalooga, teine plaat aga remiksversioonid.

"Rated R"

Rihanna neljas album "Rated R" ilmus 2009. aasta novembris. Arvestades plaadil olevate lugude tonaalsust, on spekuleeritud, kas mõni laul võib olla Chris Brownist, kuigi Rihanna kinnitab, et see nii ei ole.

Albumi esimene singel oli "Russian Roulette", milles viidatakse armastuses võetavatele riskidele kui vene ruletile.

Albumi edukaimaks singliks sai 2010. aasta veebruaris ilmunud "Rude Boy".

"Loud"

"Loud", Rihanna viies album, ilmus 16. novembril 2010. Esimene singel "Only girl (In the world)" ilmus 12. septembril. Kokku ilmus albumilt 7 singlit, nende hulgas "What's My Name?", "S&M", "California King Bed", "Man Down", "Cheers (Drink to That)". Samuti on albumil Eminemi ja Rihanna eduka dueti "Love The Way You Lie" teine osa ning plaadil on Rihanna koostööd teinud ka Drake'i ja Nicki Minaj'iga.

"Talk That Talk"

2011. aasta sügisel ilmus Rihannal kuues stuudioalbum, mille esimeseks singliks oli "We Found Love". Teise singlina tuli välja "You Da One". Kokku ilmus plaadilt 6 singlit, millest kolmele tehti video. Kolmandaks suuremaks hitiks plaadilt sai "Where Have You Been". Plaadil teeb ta koostööd Calvin Harrise ja Jay-Zga. "We Found Love" tõi Rihannale 7 grammy auhinna.

"Unapologetic"

Rihanna 7 stuudioalbum ilmus 19. novembril. Esimeseks singliks oli "Diamonds". See laul oli kõikjal esimeste hulgas. Plaadilt on ilmunud 6 singlit: "Diamonds", "Stay", "Pour It Up", "Right Now", "Loveeeeee Song" ja "What Now". Plaadil teeb ta koostööd teiste lauljatega: David Guetta, Chris Brown, Eminem, Future ja Mikkey Ekko. Plaadi auks toimus 2013. aastal turnee "Diamonds World Tour". Plaat sai Billboard Top 200 esikoha, mis on tema karjääri ainukene esikoht Top 200-s.

Isiklik elu

11. oktoobril 2007 märgati Rihannat suudlemas Josh Hartnettiga New Yorgi klubis Pink Elephant. Nad ei saabunud klubisse ühel ajal, kuid lahkusid koos. Kui Joshilt selle kohta küsiti, ütles ta, et tegu on isikliku asjaga. Novembri alguses kinnitas Rihanna, et tema ja Hartnett käivad.
2007. aasta Maailma muusikaauhindade galal antud teleintervjuus ütles Rihanna, et ta ei käi kellegagi.

Rihanna oli suhtes laulja Chris Browniga, kuid 2009. aasta Grammyde jagamise eelõhtul peksis Chris Brown Rihannat. Internetti lekkinud fotodel olid Rihanna vigastused silmnähtavad. Rihanna jättis peale sündmust ära oma sünnipäeva.

2010. aasta alguses alustas Rihanna suhet sportlase Matt Kempiga, kui 2010. aasta detsembris läksid nad lahku. 
Rihannat on märgatud koos olevat oma ekspartneri Chris Browniga. 2013. aasta jaanuari lõpus kinnitas, et on suhtes Chris Browniga. Kuid see suhe ei kestnud kaua. Juba aprilli lõpus avaldas Chris, et nad pole enam koos.